Ո՞վ հաղթեց Քլինթոն-Թրամփ բանավեճում
ԱՄՆ-ի նախագահական թեկնածուներ Հիլարի Քլինթոնի եւ Դոնալդ Թրամփի բանավեճը շատերի կողմից որպես պատմական է որակվել՝ հաշվի առնելով թեկնածուների միջեւ շարունակվող թեժ պայքարն ու ակնհայտ առաջատարի բացակայությունը: Սակայն, ի՞նչ բացահայտեց այս բանավեճը եւ ո՞վ հաղթանակ տարավ դրա ընթացքում:
Ո՞վ հաղթանակ տարավ Միացյալ Նահանգների նախագահի թեկնածուների առաջին բանավեճի ընթացքում, դեմոկրատ Քլինթոնը, թե՝ հանրապետական Թրամփը: Բանավեճից անմիջապես հետո անցած մի շարք հեղինակավոր հարցումների համաձայն, մարդկանց մեծ մասը հաղթող է ճանաչել դեմոկրատների թենկածուին, նշելով, որ Քլինթոնը հանգիստ էր եւ ինքնավստահ, մինչդեռ հանրապետական Թրամփը՝ ճնշող եւ չափազանց հաստատակամ: Քաղաքական վերլուծաբան Դեյվիդ Փլոուֆեի կարծիքով, Թրամփը տապալեց բանավեճը. «Բանավեճի ընթացքում նա որոշ դեպքերում չէր կարողանում նույնիսկ կենտրանանալ: Այսինքն, կային պահեր, երբ բարդ էր նույնիսկ հասկանալ, թե Թրամփն ինչի մասին է խոսում»: Նյու Յորքի նախկին քաղաքապետ հանրապետական Ռուդոլֆ Ջուլիանիի տպավորությունը բոլորովին այլ է. «Քլինթոնը բացահայտեց, որ տնտեսությունից բացարձակ անտեղյակ է: Գործարարներից ավելի մեծ հարկեր պահանջելով, ինչպե՞ս է հնարավոր աշխատատեղերն այս երկրում պահել: Ինչո՞ւ գործարարները պետք է ձգտեն ավել հարկեր վճարել»: Բանավեճին հետեւող մարդկանց անմիջական հետազոտության համաձայն, տղամարդկանց մեծ մասն աջակցել է տնտեսության վերաբերյալ Թրամփի հայտարարությունները. «Մենք պետք է վերջ դնենք մեր աշխատատեղերի գողությանը արտերկրից»: Քլինթոնը կանանց մեծամասնության աջակցությունն է ստացել, երբ խոսել էր զենքի վաճառքի խստացման մասին. «Եթե մեկին չի թույլատրվում թռչել ինքնաթիռով, նրան չպետք է թույլատրվի զենք գնել»: Թրամփի ելույթից մեկ այլ պահ, որը դուր է եկել ընտրողներին, վերաբերում է նոր ենթակառուցվածքների ստեղծմանը. «Մեր երկիրն ունի նոր ճանապարհների, օդանավակայանների, դպրոցների ու հիվանդանոցների կարիք»: Կանայք կրկին անգամ աջակցել են Քլինթոնի տնտեսական նախաձեռնությունները. «Խոսքը նվազագույն աշխատավարձի ավելացման եւ կանանց՝ տղամարդկանց հետ հավասար աշխատավարձի երաշխավորման մասին է»: Թրամփի կողմնակիցների կարծիքով, հանրապետական թեկնածուին անհրաժեշտ էր անդրադառնալ դեմոկրատների առողջապահական բարեփոխումների եւ ներգաղթյալների խնդիրներին, ինչի շնորհիվ հնարավոր կլիներ լիակատար հաղթանակ ապահովել անցկացված բանավեճում: Ինչ վերաբերում է բանավեճին հաջորդած հարցումներին, ապա Հիլարի Քլինթոնի աջակցության աստիճանը կազմում է 46.7 տոկոս, մինչդեռ Դոնալդ Թրամփին աջակցում է ամերիկացիների 44.3 տոկոսը: